General Dynamics

General Dynamics Corporation (произн. Джѐнерал Дайнѐмикс, названието часто се среща като съкр. GD, Джи-Ди) е американска индустриална и технологична компания със седалище в Рестън, Вирджиния. Основната ѝ дейност е разработване и производство на разнообразно съвременно военно оборудване, като атомни подводници, основни бойни танкове и бронирани бойни машини. Тя е също така производител на граждански авиационни бизнес джетове Gulfstream и доставчик на информационни технологии. Компанията е третата по големина изпълнители по договори с федералното правителство на САЩ; тя получава над 3% от общите разходи на федералното правителство на САЩ за изпълнители. Компанията заема 96-о място в класацията Fortune 100 и 242-ро място в класацията Forbes Global 2000. През 2024 г. 69% от приходите са от федералното правителство на Съединените щати, 14% са от търговски клиенти в САЩ, 10% са от правителствени клиенти извън САЩ и 7% са от търговски клиенти извън САЩ. Компанията е създадена през 1952 г. чрез сливането на производителя на подводници Electric Boat и производителя на самолети Canadair. Операции Подразделението Gulfstream Aerospace на компанията (23% от приходите за 2024 г.) произвежда бизнес джетове, включително сериите Gulfstream G650/G700/G800, и предлага авиационни услуги под марката Jet Aviation. Подразделението за морски системи на компанията (30% от приходите за 2024 г.) проектира и строи ядрени подводници и включва фирмите Bath Iron Works, General Dynamics Electric Boat и National Steel and Shipbuilding Company. Подразделението за бойни системи на компанията (19% от приходите за 2024 г.) включва General Dynamics Land Systems, General Dynamics European Land Systems (GDELS), Steyr-Daimler-Puch и Santa Bárbara Sistemas, и произвежда Phalanx CIWS, леки танкове, серията основни бойни танкове M1 Abrams, амфибийни десантни машини, бронираната инженерна машина за прекарване на мостове M104 Wolverine, БМП LAV III, колесната бронирана бойна машина Stryker, самоходната гаубица XM2001 Crusader, скорострелната картечница GAU-17 Minigun голямокалибрената картечница GAU-19, европейските БМП ASCOD AFV, Pandur II, Mowag Duro, Mowag Eagle и Mowag Piranha, танка Leopard 2E и разузнавателната машина Scout SV. Технологичното подразделение на компанията (28% от приходите за 2024 г.) включва фирмата General Dynamics Mission Systems и предоставя услуги като консултации, поддръжка на мисии, мобилни комуникации, компютри, системи за командване и контрол и кибернетични (C5) мисии, както и разузнаване, наблюдение и рекогносциране. Модернизира информационните технологии на Централното командване на въоръжените сили на САЩ и за Центъра за услуги по здравните програми Medicare и Medicaid. История Компанията Electric Boat е основана през 1899 г. от изобретателя на подводницата Джон Холанд. Скоро Холанд започва да изпитва финансови затруднения и е принуден да привлече инвестиции от предприемача Исак Райс, като му предава управлението на компанията и правата върху патентите. В резултат Холанд работи в компанията си като старши инженер за 90 щ.д. на седмица, а подводниците на цена 300 000 щ.д. се продават добре на ВМС на САЩ и други страни. Компанията се разраства значително по време на Първата световна война, поглъщайки няколко производители на кораби и комплектуващи части. През Втората световна война предприятията на компанията имат до 13 000 работници, значителна част от които са жени. Рязкото намаляване на поръчките с края на войната води до разширяване на сферата на дейност на компанията – през 1947 г. канадското правителство купува за 22 милиона щ.д. компанията Canadair, производител на хидросамолети. Скоро Canadair надминава по размер приходите Electric Boat и на 21 февруари 1952 г. двете компании се обединяват в холдинговата компания General Dynamics Corporation. Две години по-късно авиационната дейност е разширена с покупката на Consolidated Vultee Aircraft (Convair), производител на военни и граждански самолети. През 1954 г. в доковете на Electric Boat в Гротън (щат Кънектикът) е построена първата в света атомна подводница USS Nautilus. В края на 50-те години на XX век General Dynamics има проблеми с доставката на реактивни самолети за TWA, което води до големи загуби. През 1959 г. се осъществява сливането на General Dynamics с компанията на чикагския предприемач Хенри Краун Material Services Corporation. През 1963 г. за 5 млн. щ.д. от Bethlehem Shipbuilding е закупена корабостроителницата Fore River Shipyard (затворена през 1986 г.). В началото на 60-те години корпорацията съвместно с Grumman Corporation печели търг за производството на нов военен самолет F-111, който за много години се превръща в пример за неефективно изразходване на време и бюджетни средства. През февруари 1971 г. седалището на корпорацията е преместено от Ню Йорк в Сейнт Луис. Същата година започва производството на подводници тип „Лос Анджелис“. В началото на 70-те години на XX век, за да замести F-111, започва разработката на изтребителя F-16, чието производство започва в подразделението във Форт Уърт през 1978 г. През 1976 г. Canadair е продадена обратно на канадското правителство. През 1982 г. от Chrysler Corporation е купено подразделение за производство на танкове; неговите заводи са разположени в щатите Мичиган и Охайо, а малко преди това то получава поръчка за производство на танкове M1 Abrams. Също така в началото на 80-те години започва производството на подводници тип „Охайо“. През 70-те години корпорацията често е критикувана за прекомерните разходи и ниското качество на произвежданите подводници, по-специално от адмирал Риковер, като нова поръчка е получена едва след неговата оставка. През 1985 г. е закупена компанията Cessna. Краят на „Студената война“ води до съкращаване на военния бюджет на САЩ и като следствие – до загуби за General Dynamics. Още в средата на 1992 г. е съкратена една четвърт от служителите (24,8 хил.), а също така започва разпродажба на активи. През 1992 г. седалището се мести във Вирджиния, а компанията Cessna и ракетното подразделение са продадени. През 1993 г. авиационното подразделение, базирано във Форт Уърт, е продадено за 1,3 млрд. щ.д. на Lockheed Corporation. Към 1994 г. корпорацията разполага с две подразделения – атомни подводници и бронирана техника, като 94% от приходите ѝ се осигуряват от поръчки на Министерството на отбраната на САЩ. Позициите в областта на военния флот са укрепени през септември 1995 г. с покупката на корабостроителницата Bath Iron Works (щат Мен). През 1997 г. е създадено трето подразделение – информационни системи и технологии, което е попълнено с покупката на цяла поредица от компании. През ноември 1998 г. е закупена компанията National Steel and Shipbuilding Company с корабостроителница в Сан Диего (третата от шестте ключови корабостроителници на ВМС на САЩ, собственост на корпорацията); това позволява разширяване на гамата военни кораби, произвеждани от General Dynamics. През юли 1999 г. General Dynamics се завръща в авиационния бизнес, като придобива за 5 млрд. щ.д. американската компания Gulfstream Aerospace – производител на бизнес джетове. През септември същата година са закупени три подразделения на GTE Corp., което увеличива дела на информационните технологии в приходите на General Dynamics. Благодарение на придобиванията оборотът на корпорацията нараства от 5 милиарда щ.д. през 1998 г. до 9 милиарда щ.д. през 1999 г. През 2003 г. е закупено отбранителното подразделение на General Motors. В края на 2008 г. General Dynamics постигна споразумение за придобиване на швейцарската самолетна компания Jet Aviation; сумата на сделката възлиза на 2,45 млрд. швейцарски франка (2,18 млрд. щ.д.). Компанията е основана през 1967 г., базирана е в Цюрих и се занимава с производство, обслужване и лизинг на частни самолети. През 2018 г. за 9,8 млрд. щ.д. е закупена CSRA Inc., която е включена в състава на подразделението за информационни системи и технологии. Източници Външни препратки Официален сайт Сайт на General Dynamics European Land Systems (Gdels.com)